
                                                           ОБРАЗЛОЖЕЊЕ

Увод


	У складу са Законом о буџетском систему Републике Српске, (''Службени гласник РС'', број: 121/12,52/14,103/15, 15/16 и 110/24), утврђено је право и обавеза општина да одлучују о средствима, односно да утврђују своје годишње буџете, као планове прихода и расхода.
	Процедура израде буџета општине Лопаре започела је у мјесецу августу, када је Министарство финансија Републике Српске доставило Документ оквирног буџета за период 2025.-2027. годину (у даљем тексту: ДОБ за период 2025.-2027. године). Према пројекцијама  ДОБ-а за период 2025.-2027. године као и на бази анализе остварених прихода и расхода у протеклим годинама, одјељење за финансије сачинило је Упутство за припрему буџета општине Лопаре за 2025. годину и исто објавило на сајту општине Лопаре. У току мјесеца септембра и октобра, Одјељење за финансије запримило је буџетске захтјеве корисника који су значајно превазилазили пројектовани и реалан оквир прихода и примитака који се може очекивати у 2025. години. С обзиром на претходно наведено, приступило се анализи достављених буџетских захтјева, те је након обављених консултација са корисницима буџета израђен Нацрт буџета општине Лопаре. Нацрт буџета је у складу са законским прописима и утврђеним роковима достављен Начелнику општине, након чега је исти уз одређене корекције прихваћен.
	На основу мишљења на Нацрт буџета за 2025. годину , који је актом број 06.04/400-1047-1/24 од 03.12.2024. године дало Министарство финансија приступило се изради Приједлога буџета за 2025. годину.-	
	У ДОБ-у за период 2025.-2027. године пројекције прихода од директних пореза и непореских прихода, урађене су на основу пројектованих макроекономских показатеља за Републику Српску и постојеће пореске политике у области директног опорезивања као и прописи који дефинишу непореске приходе. За сваку појединачну врсту прихода анализирани су трендови кретања наплате у предходном периоду.  Као посљедица геополитичких ризика везаних за ратове у Украјни и на Блиском истоку,рестриктивне монетарне политике ЕЦБ, те слабљења глобалне тражње,економска активност у зони ЕУ забиљежила је скромне стопе раста од 0,4% уз пад индустријске производње. Република Српска  у околностима високих цијена хране и енергената привредна активност је остварила скроман реалан раст од 1,6%, пад домаћег извоза услед пада иностране тражње.
	Реформом здравственог система планирано је да сви домови здравља од 2025.године имају трезорски систем пословања.
	
	
	ПЛАН ПРИХОДА
 

	Планирање прихода од директних пореза и непореских прихода уређене су на основу пројектованих макроекономских показатеља и постојеће пореске политике у области директног опорезивања,као и прописа који дефинишу непореске приходе. Приходи у 2025. години су планирани на основу анализираних трендова наплате у претходном периоду важећих и реално очекиваних  могућих прихода, појединачно за сваку врсту с тим да се на тај начин узимају у обзир правне основе, сезонски утицај и специфичност сваког појединачног извора прихода. Планирани приходи износе 11.720.000,00 КМ и већи су проценту од 43% у односу на план буџета за 2024. годину. Буџет за 2025. годину је значајно већи из разога што је Дом здравља “Др Роса Хаџивуковић” Лопаре укључен у буџет општине преласком на трезорски систем пословања.
	
	Приходи планирају се појединачно за сваку врсту прихода и на тај начин  узимају у обзир правне основе,сезонски утицај и специфичности сваког појединачног извора прихода.
	
	Порески приходи планирају се у износу од 7.717.500,00 КМ и већи су за 16% у односу на план за 2024. годину.
	Око половине прихода буџета чини приход од индиректног пореза. У складу са Законом о буџетском систему Републике Српске, из прихода од индиректних пореза који припадају Републици Српској, буџетима општина и градова припада 24% средстава преосталих након сервисирања спољног дуга Републике Српске. Приход од индиректног пореза у 2025. години се планира у износу од 6.859.000,00 КМ и већи је за 18% у односу на 2024. годину.
	У оквиру прихода од директних пореза код општина и градова најважнији су приходи од пореза на доходак и приход од пореза на имовину. На основу Закона о буџетском систему Републике Српске, буџетима јединица локалне самоуправе припада 25% прихода од пореза на лична примања и пореза на приходе од самосталних дјелатности.
	У групи конта 7131 – Порез на лична примања и приходе од самосталних дјелатности, планира се у већем износу у односу на план за 2024. годину за 3%.   
	Опорезивање непокретности у Републици Српској прописано је Законом  о порезу  непокретности  који је у примјени од 01.01.2016. године. На основу Закона о  буџетском систему  Републике Српске, приход од пореза  на имовину  у потпуности припада буџетима јединица локалне самоуправе.                                                                                                                                                                                              
	У групи конта 714 – Порез на имовину, планиран је у истом  износу у односу на план за 2024. годину. Према подацима Пореске управе Републике Српске, закључно са 25.11.2024. године, потраживање општине Лопаре за порезе на непокретности износи 144.413,22 КМ.                                                                                                          
	У групи конта 715 – Порез на промет производа и услуга, планиран је износ од 9.500,00 КМ.
	

	Непореске приходе који се планирају у буџету општине можемо посматрати кроз четири главне групе ових прихода:
· приходе од финансијске и нефинансијске имовине и позитивних курсних разлика (721),
· приходе од накнада, такси и приходи од пружања јавних услуга (722),
· приходе од новчаних казни (група 723) и
· остали непорески приходи (група 729).

	Непорески приходи су планирани у износу од 3.042.207,00 КМ  и значајно су већи због уврштавања прихода дома здравља у буџет.
	У групи конта 721 – Приходи од финансијске и нефинансијске имовине, планирани су  у укупном износу од 100.980,00 КМ и већи су у односу на план 2024. године. Приход од давања у закуп објеката општине у плану за 2025. годину се планирају у већем износу за 11% у односу на 2024. годину. Када је у питању Приход од земљишне ренте, планира се износ од 20.000,00 КМ.
	 Приходи из групе конта 722 – Накнаде, таксе  и приход од пружања јавних услуга, су планирани за 9% мање у односу на план буџета за 2023. годину.
	Посебна републичка такса на деривате нафте планира се у износу од 10.000,00 КМ.  
	Општинске административне таксе конто 722121 планирају се у износу од 60.000,00 КМ.
	Приход од комуналних такси на фирму економски код 722312 планира се у износу од 10.000,00 КМ ,односно мање су за 68% у односу на план. Законом о измјенама и допунама Закона о комуналним таксама (“Службени гласник Републике Српске”, број 123/20) укинуте су поједине комуналне таксе. Законом о измјенама и допунама Закона о административним таксама (“ Службени гласник Републике Српске”, број 123/20) ослобођени су таксени обвезници плаћања административне таксе за захтјеве,молбе,приједлоге,пријаве,увјерења или потврде чији су поједниначни износи мањи од 10 КМ  из тог разлога је планирано мање средстава на овој врсти прихода.
	Накнаде за кориштење природних и других добара од општег интереса, позиција 7224 планирају се укупни приходи за 13% мање у односу на план 2024. године. Један од најважнијих прихода класе конта 722400 - Накнаде по разним основама, су накнаде за кориштење шума и шумског земљишта и оне се планирају у износу од 120.000,00 КМ. Потраживања по овом основу са 30.09.2024.године од ЈП “Шуме Републике Српске” а.д. Соколац су 102.167,68 КМ.
	Приходи од пружања јавних услуга позиција 722500, у укупном износу планира се у  износу од 2.572.227,00 КМ, а у буџету 2024.године планирано је 74.957,00 КМ. Планирано је је више средстава из ралога што су планирана средства  ЈЗУ Дом здравља “Др Роса Хаџивуковић” Лопаре преласком на трезорски систем пословања. Само средства дома здравља на овој позицији су 2.562.227,00 КМ и то од Фонда здравственог осигурања планиран је износ од 2.160.107,00 КМ.
	
	Приходи буџетских корисника планирани су на основу прихода исказаних у буџетским захтјевима, гдје је увећање прихода код ЈУ Дјечији вртић због повећаног броја дјеце у овој установи која користе услуге ове установе, као и увођење услуге продуженог боравка за дјецу која су кренула у школу. Отворена је нова Организациона јединица вртића у ОШ “Вељко Чубриловић” Прибоју и планирано је остварење прихода по основу пружања ових услуга у износу од 174.000,00 КМ.
	У групи конта 723 – Приходи од новчаних казни, су планирани у износу од 3.000,00 КМ .
	У групи конта 731 Текуће помоћи – грантови, планира се износ грантова од 150.000,00 КМ. Позиција 731229 - Остали капитални грантови из земље, планира се износ од 50.000,00 КМ, на основу дугогодишње добре сарадње са сусједним општинама, које су сваке године  издвајала одређена средства у виду гранта за општину Лопаре. Остали текући грантови  из земље - 731219 планирају се у износу од 100.000,00 КМ и то од Владе Брчко дистрикта БиХ.
	 На позицији 787211 Трансфери од ентитета, планирано је у износу од 627.493,00 КМ,   и та средства се односе на финансирање  туђе његе и сталне новчане помоћи као и  грант за помоћ неразвијеним и изразито неразвијеним општинама. Планирање је вршено на основу буџетског захтјева Центра за социјални рад. Трошкови социјалне заштите имају тенденцију раста из године у годину и значајан утицај имају на наш буџет.   На трансферима су  планирана средства за личне инвалиднине у износу од   156.000,00 КМ која  финансира Министарство здравља и социјалне заштите Републике Српске као и туђа њега и сталне помоћи у износу од 789.000,00 КМ. Осим средстава за личнe инвалиднине и трошкове социјалне заштите на позији трансфера се планирају средства за  неразвијене и изразито неразвијене општине.                                                                                                
         На позицијама “Примитака за нефинансијску имовину” евидентирани су примици остварени продајом градског грађевинског земљишта, примици од продаје сталне имовине намјењене продаји, примици од залиха материјала, учинака, роба и ситног инвентара, амбалаже и сл.. Планирају се примици за нефинансијску имовину у 2025. години у износу од 65.000,00 КМ.
	






	ПЛАН РАСХОДА

	
	Буџетом општине за 2025. годину буџетски расходи и издаци за нефинансијску имовину планирани су у износу од 11.720.000,00 КМ. За разлику од прихода, који се исказују по економској класификацији, расходи се исказују по економској, организационој и функционалној класификацији. Буџетска потрошња је ограничена, прије свега, висином реалних прихода буџета.
            Од планираних 11.720.000,00 КМ у буџету је планирано 2.364.507,00 КМ за ЈЗУ Дом здравља “Др Роса Хаџивуковић”, а разлика од 9.355.493,00 КМ за ОУ и остале буџетске кориснике. Текуће расходе у консолидованом износу планирају се 10.127.410,00 КМ или 46% више у односу на план 2024. године,ако искључимо дом здравља увећање је 12%. Учешће текућих расхода у укупним расходима буџета износи 88%. У текућим расходима, расходи за лична примања на конту 411 000 консолидовано сe увећавају за  98%  у односу на план за 2024. годину, ако елиминишемо расходе за лична примања дома здравља у износу од 1.932.782,00 КМ расходи за лична примања ОУ и корисника су 3.840.543,00 КМ и то је увећање у проценту од 31%.

	Расходи за лична примања  (група 411) планирају се у износу од 5.773.325,00 КМ. Расходи за бруто плате запослених у ОУ су планиране у износу од 2.586.000,00 КМ што је повећање у проценту од 25%. Плате су планиране на бази 106 радника. Просјечна нето плата  у ОУ за 2023. годину 1.084,91 КМ. Увећање најниже плате у Републици Српској са 700 КМ на 900 КМ у проценту од 28% од јанура 2024. године су значајно утицале на повећање ових расхода. Како бих ускладили плате средње стручне спреме које су биле ниже од најниже плате повећана је цијене рада са 100 КМ на 130 КМ што је значајно утицало на увећање бруто плате.  Од јануара 2024.године у Општинској управи примјењени су коефицијенти за обрачун плата прописаним Посебним колективним уговором за запослене у јединицама локалне самоуправе, a до јануара је примјењиван је стари колективни уговор и коефицијенти су били испод прописаних посебним колективним уговором за јединице локалне самоуправе. Код буџетских корисника у плану је видљиво увећање расхода за лична примања који се у 100% износу  финансирају из буџета општине. Буџетски корисник Центар за културу и информисање у плану за 2025. годину расходе за лична примања планира у износу већем за 22% а разлог увећања бруто плате је запослење пет приправника са високом стручном спремом и цијена рада се повећала са 100 КМ на 130 КМ. Дјечији вртић  Лопаре је  повећао број корисника те је установа формирала нове групе и  отворена је нова Организациона јединица вртића у ОШ “Вељко Чубриловић” Прибоју, самим тим ангажован је већи број васпитача стога је позиција плате планира у већем износу за 88%. Центар за социјални рад планира већу позицију плате за 55% у односу на 2024. годину, разлог увећања бруто плате овог корисника је то што је Републичка управа за инспекцијске послове, сектор здравствене инспекције Рјешењем наложило да се запосли два дипломирана социјална радника због броја корисника социјалне заштите и повећањем најниже плате како би се ускладила плата средње стручне спреме повећала се цијена рада са 100 КМ на 130 КМ.  
	Расходи по основу коришћења роба и услуга (група 412), планирани су за 2025. годину у износу од 1.908.085,00 КМ и то на дом здравља се односи износ од 430.725,00 КМ а на ОУ и остале кориснике износ од 1.477.360,00 КМ. Ако посматрамо ОУ и кориснике у односу на 2024. годину мањи су за 7%  без дома здравља. Расходи по основу коришћења роба и услуга у укупном буџету имају значајно учешће и то у проценту од 16%.  У оквиру ове групе расхода можемо издвојити следеће расходе са значајним учешћем у буџету:
· расходи по основу утрошка енергије, комуналних, комуникационих и транспортних услуга, који се планирају у износу од 296.292,00 КМ (дом здравља 65.032,00 КМ, а износ од 231.126,00 КМ ОУ и остали корисници) што значи да су више планирани за 38% у односу на  план за 2024. годину, а ако елиминишемо расходе дома здравља увећање је 8% (ови расходи се односе на: утрошак електричне енергије, расходи за централно гријање, набавку огревног дрвета, услуге водовода и канализације, услуге одвоза смећа, услуге дератизације, коришћење фиксних телефона, услуге интернета, поштанске услуге, остале услуге превоза).
· расходи за текуће одржавање у плану за 2025. годину се планирају у износу од 192.118,00 КМ и мањи су у проценту од 45% у односу на план за 2024. годину. Ови расходи односе се на текуће одржавање и текуће поправке зграда и осталих грађевинских објеката, текуће одржавање  јавних саобраћајних површина у насељеним мјестима (текуће одржавање асфалтних и макадамских саобраћајница, текуће одржавање локалних и некатегорисаних путева), санације клизишта на путним правцима, текуће одржавање мостова и пропуста, текуће одржавање јавне расвјете, текуће одржавање возила општинске управе. Општина је надлежна за одржавање и чишћење јавних саобраћајних површина у насељеним мјестима и знатна средства се издвајају у ове сврхе.
· расходи за стручне услуге се планирају у износу 254.554,00 КМ и планирају се  у  проценту 17% више у односу на 2024. годину, а ови расходи се односе  на услуге платног промета, осигурање возила, услуге објављивања аката, огласа, услуге реклама и односа са јавношћу, услуге информисања и медија, услуге одржавања рачунарских програма, услуге израде пројектне документације, геодетске радове и сл.,
· расходи за услуге одржавања јавних површина и заштите животне средине планирају се у износу од 270.000,00 КМ (највећим дијелом су услуге одржавања јавних зелених површина, услуге зимске службе, услуге чишћења зелених површина - одржавање јавне хигијене, одржавање и уређење ријечних корита и осталих водотокова, утрошак електричне енергије  на јавним површинама - јавна расвјета. Планирано је више средстава за утрошак електричне енергије за уличну расвјету због поскупљења елетричне енергије за тржишно снадбијевање.
· остали непоменути расходи планирају се у износу од 530.149,00 КМ од чега  се износ од 108.849,00 КМ односи на дом здравља а остало ОУ и корисници остали (највећим дијелом ови расходи су бруто накнаде скупштинским одборницима, бруто накнаде општинској изборној комисији, репрезентација у земљи и иностранству, организација  манифестација, услуге вјештака и  правне услуге по судским рјешењима, регистрација аута, накнаде првостепене комисије код Центра за социјални рад). Ако искључимо дом здравља ови расходи се планирају у мањем износу за 7% у односу на план.
                                                                                                                                                                                         
 	Расходи за финансирање и други финансијски трошкови (група 413), планирани су у износу од 110.000,00 КМ и више су планирани за 13% у односу на буџет за 2024.године. Ови расходи се односе на :
· исплате камата на раније одобрена кредитна задужења (примљени зајмови у земљи) планирају се у износу од 25.000,00 КМ,  план за 2025. годину  je у складу са плановима отплате по ануитетима,
· трошкови сервисирања планирају се у износу од  1.000,00 КМ,
· расходи по основу затезних камата планирају се у износу од 84.000,00 КМ. То су прије свега камате на репрограм пореског дуга,
· Расходи по основу камата на зајмове примљење од ентитета (група 418) у износу од 25.000, 00 КМ планирају се за камату и сервисни трошак кредита Свјетске банке-Међународне асоцијације за развој (кредит 5529-БА дио Б за Републику Српску) по Уговору о под-кредиту бр. 18 по “Хитном пројекту опоравка од поплава”.
	
	Субвенције (група 414), планиране су у износу од 100.000,00 КМ,средства се односе на подстицаје у области пољопривреде, самозапошљавања као и подршка пројектима енергетске транзиције.
	
	Грантови - планирана средства намјењена финансирању грантова, (група 415200) у
износу од 690.000,00 КМ, најзначајнија издвајања се односе на:
· текуће помоћи непрофитним субјектима: текући грант за рад, пројекте и програме борачке организације у износу од  125.000,00 КМ,
· текући грант у области спорта у износу од 150.000,00 КМ,
· текући грант омладинским организацијама у износу од 65.000,00 КМ,
· капитални грант за изградњу споменика и вјерских објеката у износу од 10.000,00 КМ,
· текући грант политичким партијама у износу од 9.000,00 КМ,
· помоћ основним школама се планира у износу од 25.000,00 КМ
· текући грант ЈКП-у “Чистоћа” у износу од 100.000,00 КМ,
· подршка пројектима из Стратегије развоја у износу од 20.000,00 КМ,
· Пројекат “Диаспора инвест” у износу од 65.000,00 КМ.

	Дознаке на име социјалне заштите (група 416), планиране су у износу од 1.448.500,00 КМ и веће се у проценту од 7% у односу на план за 2024. годину.  Најзначајнија издвајања односе се на:
· дознаке појединцима која се исплаћују из буџета Општине и Републике, код Центра за Социјални рад планирају се у износу од 945.000,00 КМ. У оквиру наведеног, средства у износу од 550.500,00 КМ ће бити дозначена из буџета Републике, односно Министарства здравља и социјалне заштите РС (право на новчану помоћ, право на додатак и његу другог лица и право на здравствено осигурање),
· Помоћ у изградњи стамбених јединица код Одјељења за привреду и друштвене дјелатности, се планирају у износу од 25.000,00 КМ
· дознаке у области образовања код Одјељења за привреду и друштвене дјелатности, за стипендије планира се износ од 25.000,00 КМ,
· дознаке појединцима из социјалне категорије код Одјељења за привреду и друштвене дјелатности  планира се износ од 12.000,00 КМ,
· дознаке за превоз ученика до школе, планира се у износу од 90.000,00 КМ,
· трошкови смјештаја у установе и хранитељске породице планирају се у износу од 246.000,00 КМ .
· популациона политика се планира у износу од 30.000,00 КМ.
 
Трансфери између буџетских јединица истих нивоа власти планирани су у износу од 90.000,00 КМ, и односе се на финансирање Туристичке организације.

	Издаци за нефинансијску имовину  (група 51), за 2025. годину планирају се у износу  	од  807.990,00 КM. У оквиру издатака за произведену сталну имовину (група 511), 	планирају се следећи издаци:
· издаци за изградњу и реконструкцију саобраћајних објеката и других капиталних инестиција 450.000,00 KM,
· издаци за инвестиционо одржавање и реконструкцију зграда и објеката планира се у износу од 10.100,00 КМ, набавка опреме планира се у износу од 67.890,00 КМ, од чега се износ од 12.000,00 КМ планира за набавку ватрогасног возила, а 10.000,00 КМ за набавку опреме за противпожарну заштиту,
· издаци за прибављање грађевинског земљишта планирају се у износу од 180.000,00 КМ за експропријацију некретнина у сврху изградње саобраћајнице у улици Николе Пашића у Лопарама ради измјештања регионалних путева Р1н-4102 која пролази кроз улицу Цара Душана општина Лопаре.
· издаци за нематеријалну произведену имовину у износ од 100.000,00 КМ, средства се односе на Израду шумскопривредне основе за шуме у приватној својини на подручју општине Лопаре.

Издаци за отплату дугова (група 62) – На позицијама издатака за отплату дугова (група 62), планирана су средства у износу од 198.000,00 КМ. Када су у питању кредити  општине Лопаре они се планирају по основу ануитета од банака и других финансијских организација. У оквиру поменуте групе издатака планирани су:
· издаци за отплату главнице зајмова примљених од банака, у износу од 150.000,00 КМ ,
· издаци за отплату главнице зајмова примљених од банака у износу од 48.000,00 КМ- Пројекти Свјетске банке -Међународне асоцијације за развој-кредит  Хитног пројекта оправке од поплава (WB IDA 55290)

	Остали издаци  (група 63) планирају се у износу од 410.600,00 КМ, а односе се на:

· издаци у земљи за отплату неизмирених обавеза из ранијих година-покриће дефицита , планира се на основу Мишљења Фискалног савјета Републике Српске на План за измирење неизмирених обавеза пренесених из претходног периода у износу од 200.000,00 КМ,
· остали издаци у износу од 80.000,00 КМ односи се на гаранције издате ЈП Регионална депонија "ЕКО-ДЕП" Бијељина која не измирује своје кредитне обавезе,
· репрограм пореског дуга буџетских корисника Центар за културу и информисање у износу од 34.800,00 КМ и дјечијег вртића у износу од 14.500,00 КМ,
· издаци за накнаде плата за породиљско одсуство у износу од 71.300,00 КМ,
· издаци по основу пореза на додату вриједност у износу од 10.000,00 КМ.

	
            Позиција  Буџетска резерва се планира у износу од 70.000,00 КМ за  2025. годину и не прелази 2,5% укупних прихода буџета за фискалну годину, како је предвиђено Законом о буџетском систему.
	Укупни буџетски расходи по предложеном плану за 2025. годину износе 11.720.000,00 КМ, као и приходи, због прописане обавезне буџетске равнотеже.

